Տեսնելով ներկաները` կ’ուզեմ հաւատալ, որ մեր պետութիւնը կ’ըլլայ ժամանակակից քաղաքականութեան ոչ թէ ետնաբեմին մէջ, այլ ղեկավարութեան իր չափաբաժինը կը ստանձնէ: Հայ ժողովուրդը ունի այդ ներուժը եւ որպէս քրիստոնէութիւնը ընդունած առաջին ժողովուրդ` ես աւելի կը հաւատամ այն գաղափարին, որ մենք ունինք շատ աւելի լուրջ եւ մեծ կարողականութիւն: Մենք մեր ուժերը պէտք է մէկտեղենք, եւ անոր արդիւնքով է, որ Հայաստանի մէջ տեղի ունեցած են քաղաքական փոփոխութիւնները, որովհետեւ թաւշեայ յեղափոխութիւնը տեղի ունեցած է ոչ միայն Հայաստանի քաղաքացիներուն, այլեւ Սփիւռքի գործուն մասնակցութեամբ: Ի՞նչ նկատի ունիմ մասնակցութիւն ըսելով. յստակ դիրքորոշում եւ տեսակէտ արտայայտելը այս հարցին մէջ ամենահզօր գործօնն էր, որ կրնար փոխել քաղաքական իրավիճակը Հայաստանի մէջ: Ինծի համար չափազանց կարեւոր է տեղի ունեցածին հոգեւոր, մշակութային եւ քաղաքական բովանդակութիւնը, որ ինչպէս որ պարզուեցաւ` պէտք է միաւորեր բոլորս: Ես կը հաւատամ, որ հայ ժողովուրդը նոր դերակատարութեան մը փուլը մտած է, եւ այդ նոր դերակատարութիւնը առաջին կարգին ազատ եւ երջանիկ հայրենիք կերտելն է: Կրնամ երաշխաւորել, որ այսօր Հայաստանի մէջ բոլոր մարդիկ առանց բացառութեան հաւասար են օրէնքին առջեւ: Երկրին մէջ որեւէ մէկէ որեւէ բանով աւելի եւ պակաս չըլլալը այն անկիւնաքարն է, որուն վրայ կը կառուցուի մեր նոր իրականութիւնը: